Heart of Iron

**"Heart of Iron"** (japanski: 鉄の腸 *Tetsu no Harawata*) je sedamnaesta epizoda prve sezone animea *[[Psycho-Pass]]*. Naoyoshi Shiotani je, kao i ranije, potpisao režiju, dok je direktor animacije bio Noriyuki Nomata. Scenarij zajednički potpisuju Makoto Fukami i Gen Urobuchi, dok je glazbu komponirao Yūgo Kanno.

Seadmnaesta epizoda donosi posljedice i rezoluciju velikog sukoba između Makishime i Sibyla te kraj masovnih nereda koji su pogodili grad. Radnja detaljnije objašnjava kako se PSB nosi s neredima, ali i pojedinosti oko funkcioniranja Sibyla i njegovog odnosa prema društvu; također je objašnjena robotička priroda šefice Kasei, a prošireno izdanje otkriva i neke detalje iz drugih odjela unutar PSB-a, a koji se nadovezuju na nestanak Shūseija Kagarija. Sedamnaesta epizoda bila je prva od dvije koju je animirao vanjski tim, nakon što je izvorni tim uzeo malu pauzu; ova je promjena dovela do grešaka u animaciji prilikom izvornog prikazivanja, a koje su korigirani za kućno izdanje sedamnaeste i osamnaeste epizode.

## Sinopsis

Nakon što je Shōgo Makishima konačno uhapšen, članovi PSB-a su uz pomoć dronova uspjeli zaustaviti kaos na ulicama, ostavivši za sobom dim i nesreću na licima građana. Na licu mjesta, Masaoka komentira Makishimino hapšenje i uklanjanje kriminalaca s kacigama, na što Yayoi priupita je li sada sve gotovo. Nobuchika Ginoza prokomentira kako je Kagari nestao i otkriva, promatrajući inspektoricu Aoyanagi, kako je jedan Enforcer iz Divisiona 2 također nestao, iskoristivši cjelokupni kaos. Masaoka skeptično upita Ginozu misli li on doista da bi Kagari pobjegao.

U bolnici PSB-a, Akane i Kōgami komentiraju slučaj. Kōgami objašnjava kako je posao detektiva po prirodi takav da se sastoji od liječenja rana; njihov posao počinje tek nakon što se pojave žrtve, tako da su oni u startu gubitnici, međutim završava, gotovo umorno, kako su ovu igru ipak završili remijem. Akane priputa što je značio njihov razgovor o sigurnosti Sibyla, na što Kōgami odgovara kako je savršeno društvo samo iluzija i kako oni i dalje žive u opasnom društvu. Dalje objašnjava kako ljudi u ovom društvu ovise o stvarima koje su prikladne, ali istovremeno i opasne te kako ih vlada tjera na rizike, ali su isti tako dobro raspršeni da se, iako ih uoče, svi prave da ih ne vide; ljudi su svjesno zažmirili nad opasnošću jer su znali da je to jedini način da sačuvaju razum. U daljnjoj diskusiji, Kōgami spomene kako možda samo govori gluposti jer je nervozan, što evidentno iznenadi Akane. Kōgami objašnjava kako ga muči problem kako će Sibyl suditi Makishimi, vjerujući kako je takav slučaj osjetno kompleksniji nego pucanje iz Dominatora, koje je posljedica već unaprijed donesene prosudbe. Evidentno bijesan, napominje kako je Makishima neupitno počinio grozne zločine i kako ga se nipošto ne smije pustiti, na što Akane reagira mirno, ali zabrinuto. Na kraju, Kōgami se smiri i napominje kako se još uvijek moraju pozabaviti "onim idiotom Kagarijem".

Radnja se ponovo vraća na ostatak Divisiona 1, koji se nalazi u jednoj od gradskih dvorana, gdje dronovi i medicinsko osoblje tretiraju uznemirene građane. Međusobno komentiraju kako cijela situacija izgleda kao posljedica pandemije, na što Ginoza odgovori da je *[[Psycho-Pass (mjera)|psycho-hazard]]* psihička bolest koja dovodi do teških posljedica ako se proširi; Yayoi dodaje kako je Makishima bio čudovište. Masaoka napominje kako je još uvijek prerano dogovoriti u prošlom vremenu te kako će suđenje biti izrazito teško; zbog krize je došlo do privremenog ukidanja sudstva, a procesi temeljeni isključivo na dokazima su inače kompleksni tako da, kako Masaoka govori, moraju računati na Ginozu. Ginoza mu tek hladno odgovori da se ponaša previše prisno, nakon čega prima poziv od šefice Kasei.

U njezinom uredu, Ginoza saznaje kako će istragu nad Makishimom preuzeti specijalni tim Ministarstva dobrobiti te kako je PSB prestao biti nadležan za taj slučaj; Ginoza ostaje šokiran ovom viješću. Dok mu šefica objašnjava kako se radi o jedinstvenom slučaju koji zahtijeva potpunu tajnost i stalno prisustvo medicinskog osoblja, šokirani Ginoza pokušava objasniti kako je Makishima zasigurno bio upetljan i u ranije zločine, zbog čega je neophodno da ga PSB propisno ispita. Šefica Kasei ga upita ima li među tim zločinima neriješenim slučajeva, a kada Ginoza da negativan odgovor, nastavlja objašnjavati kako će Makishima biti eliminiran kao "istraživački primjerak", odnosno, nakon što se ispravi, kako jest eliminiran. Nakon toga Ginozi ukaže na problem Kagarijevog bijega, na što se Ginoza pokuša opravdati da PSB zapravo ne zna je li Kagari pobjegao ili je nestao. Šefica mu objasni kako je Sibyl ponovo uspostavljen te kako Kagari nije uhvaćen na sigurnosnim snimkama, što objašnjava činjenicom da ih je namjerno izbjegavao, potvrđujući tako svoju tezu i naglašavajući kako će se upravo Ginoza smatrati odgovornim za taj slučaj. Natrag u uredu Divisiona 1, Kōgami bijesni na Ginozu zbog naredbe s vrha i traži prikladno objašnjenje, na što mu Ginoza, evidentno i sam bijesan, objašnjava da ni on tu ne može ništa uraditi i da se obrati direktno šefici Kasei ako ima ikakvih primjedbi. Znajući da je to nemoguća solucija, Kōgami odlazi; Akane upita što će se dalje događati, na što joj Yayoi odgovara da ne mogu puno ni učiniti, a Ginoza dodaje da će sve napore preusmjeriti na portagu za Kagarijem.

Radnja se seli na nepoznatu lokaciju gdje vidimo Makishimu u bolničkoj odori kako se budi na krevetu. U sobi s njim se nalazi šefica Kasei, koja ga oslovljava prvim imenom i vrlo prijateljski pozdravlja, navodeći kako se dugo vremena nisu vidjeli. Makishima ju prepoznaje kao šeficu PSB-a, međutim napominje kako se ranije nisu sreli, na što ova odgovara da se njezin izgled promijenio tokom prethodne tri godine, nakon čega mu se ispriča zbog davno posuđene, a nikada vraćene knjige. Makishima ju prati sa zanimanjem i primi knjigu, nakon čega ostaje iznenađen kada shvati da je to ista knjiga koju je bio posudio Tōmi Kōzaburōu. Šefica Kasei tada priznaje da je ona doista Tōma, na što Makishima dodaje kako mu je bilo žao što je tada pao u ruke PSB-a, ali da ne može vjerovati koliko ga je plastična kirurgija uspjela promijeniti, s tim da se odmah ispravi i navodi kako se radi o potpuno drugom tijelu. Tōma (u liku šefice Kasei), podsjeća Makishimu da je njegov bivši prijatelj, Toyohisa Sengūji, uspio prebaciti svoj um u robotsko tijelo, dodajući, ipak, kako tehnologija savršena kao ona koja je njega preselila u tijelo šefice Kasei još uvijek nije objavljena u javnosti; naglašava kako je nemoguće razlikovati njegovo robotsko tijelo od pravog ljudskog tijela i dodaje kako je od originalnog Tōme ostao samo njegov mozak. Makishima komentira kako je vrlo loša šala činjenica da je počinitelj grotesknih ubojstava sada na čelu PSB-a, na što mu Tōma odgovara da to i nije baš najtočnije rečeno - on nije jedina šefica Kasei, isto kao što ni on nije uvijek šefica Kasei. Dalje objašnjava kako su njihovi mozgovi povezani i kako se izmjenjuju u tijelu šefice Kasei, što im dođe kao odmor od svakodnevnih aktivnosti. Kada Makishima prokomentira da je koristio množinu, Tōma objašnjava kako je on samo predstavnik i kako je dobio priliku razgovarati s njim jer su stari prijatelji. Dalje otkriva kako se oni još uvijek nisu otkrili javnosti, ali su itekako poznati te konačni predstavi sebe i njih kao - Sibyl System.

Radnja se prebacuje u jednu od gradskih četvrti, gdje čujemo Dominator inspektorice Aoyanagi kako je uperen u odbjeglog Enforcera, Ryoga Kozukija. Hladna i spremna da ga eliminira, Risa ga upita zašto je pobjegao, na što joj on odvraća da se i sam to pita. Dodaje kako se cijela situacija pretvorila u takvu paniku da je on jednostavno pomislio da je to njegova prilika i pobjegao. Risa mu odgovara da on ne dobiva prilike, što on s osmijehom potvrđuje. Tada joj, pomalo rezignirano, govori kako ne može izdati Sibyl zbog njega. Risa mu se unaprijed ispriča, na što on s ironičnim smiješkom odvraća da isprika u ovakvim situacijama nisu potrebne. U sljedećem trenutku vidimo inspektoričin prst kako pritišće Dominator i čujemo kako je Enforcer Kozuki eliminiran.

Akane i Kōgami se nalaze u Nona Toweru, gdje prate tragove Kagarijeva nestanka. Kōgami je bijesan jer je uvjeren da PSB laže i da Kagari nije pobjegao, odnosno da nije svojevoljno nestao. Akane sugerira otmicu, međutim Kōgami navodi i mogućnost da je ubijen na način koji ne bi ostavio nikakvih tragova, navodeći Dominator i njegovu *Destroy Decomposer* metodu. U tom trenutku, Akane dobije poziv od Ginoze, koji navodi kako su dobili dojavu od jednog građanina koji je na ulici pronašao razbijeni Dominator, za kojega se utvrdilo da je Kagarijev. Ginoza je skeptičan oko toga da je Kagari uspio proći toliki put (oko 20 kilometara) bez da ga je ijedna nadzorna kamera detektirala, što je Masaoka dodatno ojačao sugestijom da je netko podmetnuo Dominator kako bi lažno optužio Kagarija za bijeg. 

Natrag u sobi u kojoj se nalazi Makishima, šefica Kasei, odnosno Tōma, pohvali Makishimu za dobar odabir mete i potvrđuje da je Choe čak uspio otkriti istinu o Sibylu. Tada mu predaje Choeov mobitel sa snimkom Siblya i svih događanja koji su doveli do Kagarijeve i njegove vlastite smrti. Makishima je tako postao prvi lik kojemu je Sibyl svojevoljno otkrio svoju pravu prirodu, priznajući da se radi o umreženim mozgovima iznimnih pojedinaca koji zajedno funkcioniraju kao superračunalo s višestrukim, paralelnim procesiranjem podataka. Ipak, Tōma objašnjava kako je Sibyl mnogo više od mehanike, odnosno da je mehanika tek omogućila tako brz rad, ali da sam sustav funkcionira na puno većoj razini i s puno više mogućnosti, odnosno kao pravi ljudski mozak. Dok Makishima gleda kako šefica Kasei ubija Choea i Kagarija, Tōma govori kako se Sibyl u tom trenutku sastoji od 247 članova; procjena Psycho-Passa svake osobe u zemlji funkcionira tako da istovremeno radi čak 200 od njih 247. Dalje objašnjava kako klasična mehanizacija može procijeniti samo razinu stresa temeljem provjere Huea, dok analiza cjelokupnog Psycho-Passa jedne osobe zahtijeva znatno kompleksniji sustav, a Sibyl je upravo to postigao. 
 
Nakon što je odslušao cijelu priču, Makishima ju je nazvao vicem, komentirajući kako je cjelokupno prihvaćanje Sibyla od strane ljudi bili temeljeno upravo na pretpostavci da Sibyl funkcionira kao stroj, neovisan o ljudskom egu, međutim ispada da se radi samo o skupu mozgova koji funkcionira jednako arbitrarno kao i svaki ljudski sudac. Tōma mu se suprotstavlja, tvrdeći da je to apsolutno pošteno, da oni nadziru i procjenjuju ljude, da su oni već sadaegzistencija koja nadilazi čovječanstvo. Dalje objašnjava kako je prvi uvjet za pristup Sibylu posjedovanje ličnosti koja odudara od konvencionalnih standarda, koja ne pati od empatije i emocija, koja je sposobna nepristrano promatrati ljude. Dok Tōma objašnjava taj talent, kako ga on naziva, potvrđuje se ranije sugerirana činjenica da se njih dvojica nalaze u službenoj PSB-ovoj letjelici. Tōma objašnjava kako je i on, kao Makishima, izniman pojedinac čiju ličnost ne može procijeniti čak ni kolektivno tijelo poput Sibyla, odnosno kako je i on sam kriminalno asimptomatičan; pronalaskom takvih ljudi i njihovim integriranjem u sustav, Sibyl širi svoje mogućnosti i razvija se kao intelektualni entitet. Makishima tada komentira kako shvaća što se dogodilo, odnosno kako sada zna da je Tōma, nakon što ga je PSB uhapsio, završio kao dio Sibyla, a nije bio pogubljen. Tōma replicira kako je isprva bio zbunjen novom situacijom, ali je ubrzo shvatio Sibylovu veličinu; činjenica da je ostvario svemoćnost spajanjem svoje spoznaje sa spoznajnim procesima drugih mozgova ga je dovela do toga da se osjeća kao kakav mitski prorok. Dalje navodi kako se osjeća sveznajuće i kao da je cijeli svijet pod njegovom kontrolom te da je intelektualni užitak kojeg dobiva iz svoje trenutne pozicije neiscrpan; na kraju upita Makishimu može li on to razumjeti, na što mu ovaj odgovara da mu se ne čini kompleksnim shvatiti cijeli taj koncept. Tōma mu tada navodi kako je konačno došlo vrijeme da i on preuzme mjesto koje mu pripada u njihovom kontradiktornom društvu, odnosno, što Makishima dobro predviti, ponudi mu mjesto u Sibylu. Dalje objašnjava kako su upravo njegov intelekt i njegov sustav vrijednosti ono što Sibylu treba da se dalje razvija te kako, čak i kada bi on to odbio, oni imaju načina da ga prisile, međutim citira njega samoga kako bi mu sugerirao svoju želju: "*Vrijednost postoji samo u onim djelima koja su temeljena na nečijoj slobodnoj volji*". Zaključi kako je želio da ga prvo sasluša, nadajući se da će shvatiti njegovo objašnjenje i pristati biti dio Sibyla.

Makishima mu ubrzo odgovara da mu ideja da ga se svede na zupčanik u stroju nije najprivlačnija. Tōma mu pokušava objasniti kako to ne bi utjecalo na njegovu individualnost, navodeći upravo sebe kao primjer te dodaje kako samo treba pristati; operacija bi bila izvršena na trenutnoj lokaciji, na putu prema Ministarstvu dobrobiti, a Makishima bi fizički nestao, mada postao dio puno većeg sustava.

Pomalo razočarano, Makishima se ustaje i navodi da ga to sve podsjeća na liječnika iz Swiftovog romana *[[Gulliver's Travels]]*, koji je smatrao da će spajanjem dvaju polovica mozgova međusobno suprostavljenih političara postići njihovu složnost. Dok on objašnjava svoju metaforu, Tōma poseže za Dominatorom ispod stola i komplimentira Makishimin sarkazam. Makishima procijeni što se događa i u trenutku kada Tōma uperi Dominator u njega, Makishima ga pogodi knjigom koju mu je ovaj vratio i onda ga udari jednim od medicinskih uređaja iz sobe. Makishima se brzo snađe i svlada robotsko tijelo šefice Kasei te objašnjava kako se Tōma ranije odao i otkrio mu da se nalaze u tranzitu, sve to dok postepeno lomi udove robotskog tijela. Znajući da nisu još uvijek u zgradi PSB-a, Makishima je procijenio da ima šansu za bijeg i odlučio ju je iskoristiti. I dok se Tōma čudi kako je Makishima odbio njegovu ponudu, ovaj mu objašnjava da ga uloga suca ne zanima i da ne bi mogao uživati u igri u toj ulozi; naime, on iz sveg srca "voli ovu igru koju ljudi zovu životom" i zato bi želio vječno sudjelovati u njoj. Nakon toga ekranom zatuče glavu robotskog tijela šefice Kasei pa skine tjeme s kosom, otkrivajući mehanički mozak. Dok ga Tōma moli da prestane, Makishima ga upita boji li se on to smrti čak i nakon što je stekao božanske sposobnosti? Ubrzo vidimo kako dio letjelice eksplodira, a ona krene padati; na vratima iste stoji Makishima, koji baca knjigu koju mu je Tōma vratio i promatra svoj bijeg.

Radnja se seli u Kōgamijevu sobu, gdje vidimo Enforcera kako se budi iz sna i, kada krene po gutljaj kave, vidi Makishimu pored sebe. Prene se i shvati kako mu se pričinilo, no ubrzo dobije poziv od nepoznatog broja. Kada se javi, poznati glas mu se ispriča što ga zove ovako kasno i navodi kako je saznao pravu prirodu Sibyla, dodajući kako je to tajna zbog koje se ne vrijedi boriti. Glas mu je želio samo to reći, nakon čega ga pozdravlja i navodi kako će se uskoro vidjeti; bio je to Makishima. Odmah nakon toga stiže poziv od Ginoze, koji je začuđen što Kōgami zna da se nešto desilo te mu otkriva kako se čini da se letjelica u kojoj se nalazio Makishima srušila; Kōgami prelazi iz stanja šoka u bijes.

## Glasovi

### Glavne uloge

*Kana Hanazawa kao Akane Tsunemori, mlada inspektorica pri PSB-u
*Kenji Nojima kao Nobuchika Ginoza, inspektor pri PSB-u
*Tomokazu Seki kao Shinya Kōgami, jedan od Enforcera pri PSB-u 
*Shizuka Itō kao Yayoi Kunizuka, jedini ženski Enforcer
*Akira Ishida kao Shūsei Kagari, jedan od Enforcera pri PSB-u 
*Kinryū Arimoto kao Tomomi Masaoka, najstariji među Enforcerima 
*Takahiro Sakurai kao Shōgo Makishima, glavni antagonist
*Yasunori Masutani kao Choe Gu-sung, Makishimin suradnik
*Yoshiko Sakakibara kao Jōshū Kasei/Tōma Kōzaburō, šefica PSB-a
*Noriko Hidaka kao glas Dominatora

### Gostujuće uloge

*Masumi Asano kao Risa Aoyanagi, inspektorica pri PSB-u
*Ryōhei Kimura kao Ryogo Kozuki, jedan od Enforcera pri PSB-u

### Ostale uloge
*Ayumi Fujimura kao televizijska reporterka

## Podaci o Psycho-Passu

Koncept Psycho-Passa je izrazito važan za cjelokupno razumijevanje animea i njegove radnje. Sukladno tomu, likovima se kroz epizode redovito mjeri razina Psycho-Passa, a te se brojke prikazuju ne Dominatoru kao i na službenim evidencijama koje dostavlja Sibyl. Kroz sedamnaestu epizodu, prezentirane su sljedeće brojke:

*Ryogo Kozuki: *nejasno*

## Reference na popularnu kulturu

*[[Psycho-Pass]]* je kao anime u cjelini imao karakteristiku da često vrši reference na zapadnu filozofiju i pop-kulturu. Taj je običaj započeo s trećom epizodom te se nastavlja u daljnjima. Sedamnaesta epizoda donosi tek jednu referencu, koju je tokom svog razgovora sa šeficom Kasei, odnosno Tōmom Kōzaburōm, prezentirao Shōgo Makishima. Referenca se odnosila na satirično remek-djelo Jonathana Swifta, *[[Gulliver's Travels]]*, točnije, njegov treći dio naslovljen "A Voyage to Laputa, Balnibarbi, Luggnagg, and Glubbdubdrib". Komentirajući Tōmin prijedlog o ekstrahiranju njegova mozga i priključivanju istog Sibylu, Makishima navodi kako ga sve to podsjeća na jednog liječnika iz zemlje Balnibarbi, koji je zaključio kako bi najbolji način pomirenja političara s oprečnim stavovima bila operacija tokom koje bi prepolovili njihove mozgove i onda međusobno zašili dvije različite polovice. Liječnik je zaključio da bi takav postupak doveo do umjerenosti i pravilnosti u razmišljanju.

Svjesna Makishimina sarkazma i poante citiranja Swiftove satire, šefica Kasei je bila spremna napasti ga Dominatorom, međutim Makishima je spretno reagirao te se, ubrzo, spasio iz letjelice u kojoj se nalazio, slično kao što je Lemuel Gulliver spašen s letećeg otoka Lapute u trećem dijelu *Putovanja*.

## Muzika

Četrnaesta epizoda je kao uvodnu pjesmu koristila "Out of Control" benda Nothing's Carved in Stone. Glazbu i tekst uvodne pjesme zajednički potpisuju članovi samog benda. Odjavna pjesma bila je "All Alone with You" u izvedbi dua EGOIST. Glazbu, tekst i aranžman za pjesmu potpisuje ryo, instrumentalist benda. Iako je EGOIST napisao obje odjavne pjesme, one su po svom stilu prilično različite.

Ostalu glazbu potpisuje kompozitor Yūgo Kanno, koji je potpisao glazbu za cjelokupni anime.

## Kritike

Kritički gledano, sedamnaesta epizoda spada među bolje ocijenjene epizode, unatoč kritikama upućenima zbog animacijskih grešaka uzrokovanih promjenom tima. Na portalu IMDb, "Heart of Iron" je dobila ukupnu ocjenu 8.6/10, koju dijeli s desetom epizodom, a temeljem koje je završila na sedmom mjestu među epizodama prve sezone, odnosno dobila petu najbolju ocjenu. Članovi foruma portala MyAnimeList.net bili su još blaže naklonjeni ovoj epizodi; njih 604 je istoj dalo prosječnu ocjenu 4.8/5, čime se ona izjednačila s dotad najbolje ocijenjenim epizodama, desetom i jedanaestom.

Thomas Zoth je, pišući za portal The Fandom Post.com, također pozitivno ocijenio epizodu, mada joj je dao nešto lošiju, "B" ocjenu. Epizodu je nazvao vrlo "zabavnom" i pohvalio je kako se autori animea poigravaju s očekivanjima gledatelja, postebno istaknuvši razvoj likova kroz dotadašnje epizode, kojeg je nazvao neočekivanim. S druge strane, kritizirao je cjelokupni svijet u kojemu je anime smješten, smatrajući da je protekom vremena postao predvivljiv.

## Reference

## Vanjske veze
*